KIRJALLINEN KYSYMYS P-3298/02

esittäjä(t): Francesco Fiori (PPE-DE) komissiolle

(14. marraskuuta 2002)

Aihe: Luomutuotteiden merkintöjen selkeys

Luomuviljely merkitsee tänä päivänä suurta mahdollisuutta maantalousyrityksille, sillä se vastaa tietyn kuluttajaryhmän täsmällisiin tarpeisiin. Se ei ole vaihtoehtoinen menetelmä vaan täydentävä vaihtoehto. Luomuviljelymenetelmien käytön lisääntymisen jatkuessa se saattaa tulla koskettamaan kaikkia perinteisiä viljelijöitä. Luomuviljelyä haittaa kuitenkin yhä selkeiden käsitteiden puute. Kuluttajiin vaikuttaa useammin tuotteeseen lisätty fantasianimi ja jakelijan logo kuin sertifikaatin takuumerkintä.

Kuinka komissio aikoo ehkäistä sekaannuksia, jotka johtuvat erilaisten termien käytöstä, yhdenmukaistamisen puutteesta, tuotteiden usein erilaisesta ulkonäöstä ja luomutuotteiden, luonnontuotteiden ja laatutuotteiden rinnastamisesta toisiinsa?

Vaikka myös luomutuotantomenetelmiä koskevien merkintöjen vilpillisen käytön ehkäisy onkin asianmukaista, kuinka komissio aikoo varmistaa, että tuotteet on merkitty luotettavalla tavalla, ja kuinka se aikoo toimia, jotta merkintöjen, sertifioinnin, jäljitettävyyden ja valvonnan avulla kuluttajalle annetaan selkeät ja oikeat tiedot?

Franz Fischlerin komission puolesta antama vastaus

(9. joulukuuta 2002)

Luomutuotteiden merkintöjä on säännelty vuodesta 1991 alkaen maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetulla neuvoston asetuksella (ETY) N:o 2092/91(1). Lisäksi elintarvikkeiksi tarkoitetut tuotteet on merkittävä myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY mukaisesti(2). Tätä direktiiviä sovelletaan myös luomutuotteisiin, ja sen mukaan merkinnät ja käytetyt menetelmät eivät saa johtaa kuluttajaa harhaan.

Luomuviljelyasetuksen mukaan luomutuotantomenetelmään liittyvä terminologia on suojattu. Asetuksessa säädetään yhdenmukaisista puitteista tuotantomenetelmäsääntöjä ja tarkastusvaatimuksia varten. Jäljitettävyys sisällytettiin vuoden 1999 lihantuotannon valvontajärjestelmään, ja periaate ulotettiin koskemaan kaikkia maataloustuotteita vuonna 2001. Ilmoitus, että tuotteet kuuluvat erityiseen valvontajärjestelmään, voidaan merkitä luomutuotteen pakkaukseen käyttämällä yhdenmukaisuutta yhteisön tasolla ilmaisevaa EU-logoa.

EU-logoa koskevista tiedotus- ja edistämiskampanjoista säädetään myös maataloustuotteita koskevista tiedotus- ja menekinedistämistoimista sisämarkkinoilla 19 päivänä joulukuuta 2000 annetussa neuvoston asetuksessa (EY) N:o 2826/2000(3), ja ne kohdistetaan eri ryhmille, myös kuluttajille. Toimet ovat yhteisön yhteisrahoittamia. Lisäksi komissio tutkii parhaillaan luomuruokaa ja -viljelyä koskevan eurooppalaisen toimintaohjelman käynnistämistä. Useita eturyhmiä, myös kuluttajia, on kutsuttu osallistumaan toimintaohjelman laatimiseen yhdessä jäsenvaltioiden viranomaisten kanssa.

(1) EYVL L 198, 22.7.1991.

(2) EYVL L 109, 6.5.2000.

(3) EYVL L 328, 23.12.2000.